Marçal Pons Oriola, amb el DNI núm. 39856428G, amb domicili al carrer d’Entença, número 7, pis 5è, porta 3a, 08015 Barcelona, i amb el telèfon 932 267 555.

D’acord amb la Llei 39/2015, d’1 d’octubre, del procediment administratiu comú de les administracions públiques,

FORMULO RECURS

Contra les desestimacions presumptes de l’escrit presentat el dia 14 de novembre de 1993 al Servei de Personal de la Universitat de Barcelona, amb el número de registre d’entrada 3548, i de la sol·licitud de certificació d’actes presumptes presentada el dia 19 de novembre de 1993, amb el número de registre 3552 del Departament de Filologia Catalana.

AL·LEGACIONS

1. El dia 23 d’octubre de 1993 el Departament de Filologia Catalana va convocar una plaça de professor associat de tipus B (12 hores), a la qual vaig concórrer.

2. El dia 29 del mateix mes, el tribunal va adjudicar la plaça a Xavier Vilanova Ros, que objectivament i segons el barem de puntuació establert per la Divisió, tenia una puntuació clarament inferior a la meva.

3. Igualment, dues persones més ⎯Josefina Roca Mestres i Joan Lou Pastor⎯ van quedar per davant meu, tot i que, segons el mateix barem, la seva puntuació era inferior a la meva.

4. El tribunal estava constituït per tres professors titulars del Departament de Filologia Catalana, dos dels quals eren directors de tesi de les tres persones esmentades abans, que van quedar per davant meu en el concurs.

5. Com a prova de valoració incorrecta dels mèrits, tant els meus com els de les tres persones que em van precedir en la puntuació final d’aquest concurs, faig constar la resolució del concurs de dues places de professor associat de tipus B (12 hores), que va ser convocat el mes de febrer de 1992 per la Divisió de Ciències Humanes i Socials, en el qual vaig quedar en tercera posició, per davant d’aquestes tres persones.

6. Així mateix, en el concurs d’una plaça de professor associat de tipus A (6 hores), convocat pel Departament de Didàctica de la Llengua i la Literatura i resolt en data 15 de juny de 1993, en el qual vaig concórrer juntament amb les tres persones esmentades, vaig obtenir la plaça ⎯que actualment ocupo⎯ i, des del mes de juny fins a l’octubre, l’única variació del meu currículum va ser l’obtenció del grau de doctor, circumstància que també es va donar en el cas de Josefina Roca Mestres.

7. Posteriorment, es van convocar dues places de professor associat, una de tipus A (6 hores) i una de tipus B (12 hores), a les quals vam concórrer Joan Lou Pastor i jo. En la resolució d’aquestes places, amb data 17 de setembre de 1993, i en el consegüent barem, fets públics per part de la Divisió, s’evidencia una vegada més la il·legalitat de la resolució del concurs convocat l’octubre de 1993, amb data 2 de novembre del mateix any, ja que el meu currículum va merèixer una puntuació de 4 punts. En aquesta convocatòria, respecte a la resolta el 17 de setembre, no hi va haver cap variació en el meu currículum.

SOL·LICITO:

1. Que s’anul·li la resolució de la plaça convocada pel Departament de Filologia Catalana el dia 23 d’octubre de 1993.

2. Que, tenint en compte que objectivament aquesta plaça que tenia una durada de tres mesos (entre el gener i el març de 1994) em corresponia a mi, se’m pagui el sou corresponent a aquests tres mesos.

3. Que es prenguin, per part de la Universitat de Barcelona, les mesures disciplinàries adients contra els membres del tribunal que van resoldre la plaça convocada el dia 23 d’octubre de 1993.

Barcelona, 1 de desembre de 1993

[*Espai per a la signatura*][[1]](#footnote-1)

1. RECTORAT DE LA UNIVERSITAT DE BARCELONA [↑](#footnote-ref-1)